ວ.ກ.ອອນໄລ - ຕອນບ່າຍວັນທີ 12 ທັນວາ 2014, ທ່ານນາຍົກລັດຖະມັນຕີ ຫງວຽນເຕິນຢຸງ ແລະ ຄະນະຜູ້ແທນຫວຽດນາມ ໄດ້ເດີນທາງອອກຈາກນະຄອນບູຊານ ປະເທດ ສ.ເກົາຫຼີ, ສຳເລັດສິ້ນສຸດການເຂົ້າຮ່ວມກອງປະຊຸມສຸດຍອດເພື່ອສະເຫຼີມສະຫຼອງການພົວພັນຄູ່ຮ່ວມ ອາຊຽນ - ສ.ເກົາຫຼີ ຄົບຮອບ 25 ປີ ແລະ ຢ້ຽມຢາມເຮັດວຽກຢູ່ ສ.ເກົາຫຼີ ແຕ່ວັນທີ 10 ຫາວັນທີ 12 ທັນວາ 2014 ຢ່າງຈົບງາມ.
ກອງປະຊຸມສຸດຍອດເພື່ອສະເຫຼີມສະຫຼອງການພົວພັນຄູ່ຮ່ວມ ອາຊຽນ - ສ.ເກົາຫຼີ ຄົບຮອບ 25 ປີ ພາຍໃຕ້ຫົວຂໍ້ “ສ້າງຄວາມເຊື່ອຖື, ສ້າງຄວາມສົມບູນພູມສຸກ” ໄດ້ດຳເນີນໄປດ້ວຍຜົນສຳເລັດອັນສຳຄັນ ແລະຈົບງາມຫຼາຍຢ່າງ...
ກ່າວຄຳປາໄສທີ່ກອງປະຊຸມ, ທ່ານນາຍົກລັດຖະມັນຕີ ຫງວຽນເຕິນຢຸງ ຕີລາຄາສູງຕໍ່ການພົວພັນອາຊຽນ - ສ.ເກົາຫຼີ ທີ່ຂະຫຍາຍຕົວນັບມື້ນັບຮອບດ້ານ ມີເນື້ອແທ້ແລະມີປະສິດທິຜົນ; ທ່ານຢືນຢັນວ່າ ຄຽງຂ້າງກັບຄວາມໃກ້ຊິດຕິດແທດກັນດ້ານພູມສາດ ປະຫວັດສາດ ແລະ ຄວາມຄ້າຍຄືກັນດ້ານວັດທະນະທຳສັງຄົມນັ້ນ ມີສາເຫດອັນສຳຄັນໜຶ່ງທີ່ປະກອບສ່ວນເຂົ້າໃນຜົນສຳເລັດຂອງການພົວພັນໃນ 25 ປີທີ່ຜ່ານມາ ຄືຄວາມເຊື່ອຖືການເມືອງ ແລະ ຄວາມມຸ້ງໝັ້ນໃນສັນຕິພາບ ສະຖຽນລະພາບ ແລະການຮ່ວມມືເພື່ອຄວາມພັດທະນາຂອງອາຊຽນ ແລະ ສ.ເກົາຫຼີ.
ທ່ານນາຍົກລັດຖະມັນຕີ ຫງວຽນເຕິນຢຸງ ເນັ້ນວ່າ ອາຊຽນ ແລະ ສ.ເກົາຫຼີ ຕ້ອງການເພີ່ມທະວີການຮ່ວມມື ແລະສະໜັບສະໜູນຊຶ່ງກັນແລະກັນ ໃນການຮັກສາສັນຕິພາບ ສະຖຽນລະພາບ ແລະຄວາມສະຫງົບຢູ່ໃນພາກພື້ນ ໂດຍຜ່ານບັນດາກົນໄກຮ່ວມມືທີ່ມີຢູ່ໃນປັດຈຸບັນຂອງອາຊຽນ; ປັບປຸງການຮ່ວມມືດ້ານເສດຖະກິດຢ່າງບໍ່ຢຸດຢັ້ງ ໂດຍຜ່ານການຍົກລະດັບສັນຍາການຄ້າເສລີ ອາຊຽນ - ສ.ເກົາຫຼີ ແລະ ດຳເນີນການເຈລະຈາສັນຍາວ່າດ້ວຍຄູ່ຮ່ວມເສດຖະກິດຮອບດ້ານຢູ່ພາກພື້ນ (RCEP) ໃຫ້ສຳເລັດສິ້ນສຸດຖືກຕ້ອງຕາມກຳນົດເວລາໃນປີ 2015; ຍູ້ແຮງການເຊື່ອມຕໍ່ທັງສາມດ້ານ ໂຄງສ້າງພື້ນຖານ, ລະບຽບກົດໝາຍ ແລະ ຜູ້ຄົນ; ແລະເພີ່ມທະວີການຮັບມືກັບສິ່ງທ້າທາຍຕໍ່ຄວາມສະຫງົບບໍ່ເປັນແບບດັ້ງເດີມທີ່ພວມເກີດຂຶ້ນ, ເປັນຕົ້ນແມ່ນຢູ່ອະນຸພາກພື້ນແມ່ນ້ຳຂອງ.
ກ່ຽວກັບບັນດາບັນຫາພາກພື້ນ, ທ່ານນາຍົກລັດຖະມັນຕີ ຫງວຽນເຕິນຢຸງ ຢືນຢັນວ່າ ເມື່ອໃດມີຄວາມເຊື່ອຖືໄວ້ວາງໃຈກັນ ພວກເຮົາຈຶ່ງສາມາດຮັກສາສັນຕິພາບ ສະຖຽນລະພາບ ແລະ ຄວາມສະຫງົບໃນພາກພື້ນໄດ້ຢ່າງມັ້ນຄົງ.
ທ່ານນາຍົກລັດຖະມັນຕີ ຫງວຽນເຕິນຢຸງ ເນັ້ນເຖິງສະພາບການຜັນປ່ຽນຢ່າງສັບສົນຢູ່ທະເລຕາເວັນອອກໃນເວລາທີ່ຜ່ານມາມໍ່ໆນີ້ ຊຶ່ງໃຫ້ເຫັນຄວາມຈຳເປັນຕ້ອງໜ່ວງໜ່ຽວຮັກສາສັນຕິພາບ ສະຖຽນລະພາບ ແລະຄວາມສະຫງົບປອດໄພໃນການເດີນທະເລຢູ່ໃນພາກພື້ນ; ບັນດາຝ່າຍທີ່ກ່ຽວຂ້ອງທຸກຝ່າຍລ້ວນແຕ່ຕ້ອງປະຕິບັດຕາມກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982, ປະຕິບັດຖະແຫຼງການວ່າດ້ວຍການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນແລະເຂັ້ມງວດ ແລະ ພ້ອມກັນເຈລະຈາເພື່ອບັນລຸໄດ້ປະມວນຂໍ້ກຳນົດວ່າດ້ວຍການປະພຶດຂອງບັນດາຝ່າຍຢູ່ທະເລຕາເວັນອອກ (COC) ໂດຍໄວ.
ໃນການຢ້ຽມຢາມ ສ.ເກົາຫຼີ ຄັ້ງນີ້, ທ່ານນາຍົກລັດຖະມັນຕີ ຫງວຽນເຕິນຢຸງ ໄດ້ພົບປະຫາລືກັບປະທານາທິບໍດີ ພັກ ກຶນຮະເຢ, ພົບປະກັບທ່ານນາຍົກເທດສະມົນຕີນະຄອນ ບູຊານ, ຢາມເຂດອຸດສາຫະກຳເສລີ ບູຊານ - ຈີນເຮ, ເປັນປະທານການສົນທະນາກັບບັນດາຜູ້ອຳນວຍການວິສາຫະກິດຂອງ ສ.ເກົາຫຼີ, ຕ້ອນຮັບຜູ້ນຳກຸ່ມບໍລິສັດເສດຖະກິດໃຫຍ່ຫຼາຍກຸ່ມຂອງ ສ.ເກົາຫຼີ ແລະຜູ້ນຳຂອງບາງອົງການຈັດຕັ້ງມິດຕະພາບ ສ.ເກົາຫຼີ - ຫວຽດນາມ...
ໃນການພົບປະຫາລືກັບປະທານາທິບໍດີ ພັກ ກຶນຮະເຢ, ພາຍໃຕ້ບັນຍາກາດມິດຕະພາບ ເປີດອົກເປີດໃຈ ແລະເຊື່ອຖືຊຶ່ງກັນແລະກັນ, ສອງຝ່າຍໄດ້ປຶກສາຫາລືກັນ ແລະ ໄດ້ເປັນເອກະພາບຢ່າງສູງກ່ຽວກັບບັນດາທິດທາງໃຫຍ່ ແລະ ບັນດາມາຕະການອັນລະອຽດເພື່ອຊຸກຍູ້ແລະເພີ່ມທະວີການພົວພັນຄູ່ຮ່ວມຮ່ວມມືຍຸດທະສາດຫວຽດນາມ - ສ.ເກົາຫຼີ ໃນເວລາຕໍ່ໜ້າໃຫ້ເລິກເຊິ່ງຍິ່ງກວ່າອີກ: ເປັນເອກະສັນກັນດຳເນີນຢ່າງເປັນປະຈຳການຢ້ຽມຢາມ ພົບປະຂັ້ນສູງ, ເປີດກວ້າງການຮ່ວມມືກັນລະຫວ່າງບັນດາກະຊວງ ຂະແໜງການ ທ້ອງຖິ່ນ, ເສີມຂະຫຍາຍປະສິດທິຜົນຂອງບັນດາກົນໄກການສົນທະນາ ແລະ ຮ່ວມມື.
ລັດຖະບານ ສ.ເກົາຫຼີ ຢືນຢັນສືບຕໍ່ຖືວ່າຫວຽດນາມເປັນຄູ່ຮ່ວມມືສຳຄັນອັນດັບໜຶ່ງໃນນະໂຍບາຍ ODA ແລະ ບຸລິມະສິດໃຫ້ບັນດາໂຄງການໃນຂົງເຂດທີ່ສຳຄັນເຊັ່ນ ໂຄງສ້າງພື້ນຖານ, ການເຕີບໂຕສີຂຽວ, ພັດທະນາແຫຼ່ງບຸກຄະລາກອນ. ບັນດາວິສາຫະກິດຂອງ ສ.ເກົາຫຼີ ກໍ່ສະແດງຄວາມສົນໃຈ ແລະ ຄວາມປາຖະໜາເປີດກວ້າງການເຄື່ອນໄຫວລົງທຶນ ທຸລະກິດຢູ່ຫວຽດນາມ, ພ້ອມກັນນັ້ນກໍ່ມຸ່ງຫວັງລັດຖະບານຫວຽດນາມສືບຕໍ່ປົວແປງສິ່ງແວດລ້ອມແຫ່ງການລົງທຶນໃຫ້ສະດວກດີກວ່າອີກ, ຂະຫຍາຍລະບົບໂຄງສ້າງພື້ນຖານ...
ສອງຝ່າຍກໍ່ໄດ້ຢືນຢັນວ່າຈະປະສານສົມທົບກັນຢ່າງແໜ້ນແຟ້ນໃນການປົກປັກຮັກສາຜົນປະໂຫຍດອັນຊອບທຳ ຂອງປະຊາຊົນແຕ່ລະປະເທດທີ່ຢູ່ປະເທດນັ້ນ ໃນສະພາບທີ່ຈຳນວນຄົນຫວຽດນາມຢູ່ ສ.ເກົາຫຼີ ແລະຄົນ ສ.ເກົາຫຼີ ຢູ່ຫວຽດນາມພວມເພີ່ມຂຶ້ນເປັນ 130.000 ຄົນ. ການທີ່ສອງປະເທດປະກາດເປັນທາງການ ກ່ຽວກັບຄວາມສຳເລັດສິ້ນສຸດການເຈລະຈາສັນຍາການຄ້າເສລີ ຫວຽດນາມ - ສ.ເກົາຫຼີ (VKFTA) ນັ້ນ ແມ່ນຜົນສຳເລັດອັນພົ້ນເດັ່ນຂອງການຢ້ຽມຢາມ ແລະ ເປັນເຫດການທີ່ມີຄວາມໝາຍສຳຄັນທີ່ສຸດຂອງການພົວພັນຫວຽດນາມ - ສ.ເກົາຫຼີ.
ສັນຍາການຄ້າເສລີ ຫວຽດນາມ - ສ.ເກົາຫຼີ ສະບັບນີ້ເປັນສັນຍາຮຸ້ນໃໝ່ດ້ວຍລະດັບສັນຍາກວ້າງຂວາງ ເລິກເຊິ່ງ, ມັນມີຄວາມໝາຍສຳຄັນຕໍ່ກັບການຊຸກຍູ້ການຄ້າສອງຝ່າຍໃຫ້ບັນລຸໄດ້ເປົ້າໝາຍ 70 ຕື້ໂດລາສະຫະລັດໃນປີ 2020, ອຳນວຍເງື່ອນໄຂຄວາມສະດວກໃຫ້ສິນຄ້າຫວຽດນາມອາດຈະແກ່ງແຍ້ງໄດ້ດີກວ່າອີກຢູ່ໃນຕະຫຼາດຂອງ ສ.ເກົາຫຼີ, ເປັນຕົ້ນແມ່ນໃນບັນດາຂົງເຂດກະເສດຕະພັນ, ສິນໃນນ້ຳ, ສິ່ງທໍເຄື່ອງຕັດຫຍິບ…
ສັນຍາກໍ່ຈະຊ່ວຍຊຸກຍູ້ການລົງທຶນຂອງບັນດາວິສາຫະກິດ ສ.ເກົາຫຼີ ເຂົ້າລົງທຶນຢູ່ຫວຽດນາມ, ສົ່ງເສີມການຖ່າຍຖອດເຕັກໂນໂລຢີ ແນໃສ່ຍົກສູງລະດັບ ແລະ ຄວາມສາມາດຜະລິດ, ຜ່ານສິ່ງດັ່ງກ່າວເພື່ອສ້າງກຳລັງແລະໂອກາດໃໝ່ໃຫ້ແກ່ການຮ່ວມມືດ້ານເສດຖະກິດລະຫວ່າງສອງປະເທດ, ປະກອບສ່ວນຂະຫຍາຍການພົວພັນຄູ່ຮ່ວມຮ່ວມມືຍຸດທະສາດລະຫວ່າງສອງປະເທດຂຶ້ນສູ່ລະດັບໃໝ່./.
ສັງລວມໂດຍ: GB